b'\n_START_ARTICLE_\nBosonid\n_START_PARAGRAPH_\nBosonid ehk v\xc3\xa4ljaosakesed on osakesed, mille spinn on t\xc3\xa4isarvuline, erinevalt fermionidest, mille spinn on poolarvuline. Liitosakeste puhul loetakse bosoniteks neid osakesi, mille summaarne spinn on t\xc3\xa4isarvuline._NEWLINE_K\xc3\xb5ik bosonid alluvad Bose-Einsteini statistikale. Neid ei piira Pauli keeluprintsiip ning seet\xc3\xb5ttu v\xc3\xb5ib mitu bosonit olla samas kvantolekus. See t\xc3\xa4hendab, et samas ruumipunktis v\xc3\xb5ib mitu bosonit olla korraga samal energeetilisel tasemel. (Sama ruumipunkti all tuleb m\xc3\xb5ista olukorda, kus erinevate osakeste lainefunktsioonid kattuvad.) Nende olekufunktsioon on s\xc3\xbcmmeetriline ja s\xc3\xa4ilitab oma m\xc3\xa4rgi p\xc3\xb6\xc3\xb6ramisel 360 kraadi v\xc3\xb5rra.\n_START_SECTION_\nLiitosakestest bosonid\n_START_PARAGRAPH_\nLiitosakestest bosonid on liitosakesed, mille koostises olevate osakeste summaarne spinn on t\xc3\xa4isarv. Tuleb siiski silmas pidada, et bosonina k\xc3\xa4ituvad liitosakesed ainult siis, kui neid vaadelda kauguselt, kus osakese liitstruktuur v\xc3\xa4lja ei paista (liitosakesed peavad olema vastasm\xc3\xb5ju suhtes seotud olekus)._NEWLINE_K\xc3\xb5ige tuntumad liitosakestest bosonid on mesonid, mis koosnevad kvargist ja antikvargist. Ka mesonid on vaheosakesed. Virtuaalsed mesonid vahendavad tuumaj\xc3\xb5udu (mis on tugeva vastasm\xc3\xb5ju teisene v\xc3\xa4ljendus) nukleonide vahel._NEWLINE_Ka aatomituumade puhul v\xc3\xb5ib jagada neid bosoniteks (sisaldavad paarisarvu nukleone) ja fermionideks (sisaldavad paaritu arvu nukleone). N\xc3\xa4iteks vesiniku tuum on fermion ja deuteeriumi tuum (koosneb prootonist ja neutronist) on boson. Siin tuleb hoolega eristada, kas me r\xc3\xa4\xc3\xa4gime aatomituumast v\xc3\xb5i aatomist. Elektriliselt neutraalne vesiniku aatom on boson (koosneb kahest fermionist \xe2\x80\x93 prootonist ja elektronist).'